ઉલ્લેખનીય છે કે બાળકીઓ સાથે આ વિસ્તારમાં સતત ભયંકર દુર્ધટનાઓ ઘટી રહી છે. બળાત્કાર અને હત્યા માટે ડેન્જર ઝોન સાબિત થઈ રહેલા લિંબાયત વિસ્તારમાં છેલ્લા અઠવાડિયામાં આ સતત ત્રીજી ઘટના ઘટી હતી. જેની વિગતો જોઈએ તો ગોડાધરા વિસ્તારની સોમેશ્વર સોસાયટીમાં ત્રણ માળના ખોલી જેવા મકાનમાં વચ્ચેના ભાગમાં આ બાળકીનો પરિવાર રહેતો હતો. ઉપરના ભાગે મકાનમાલિક તથા એકદમ નીચેના ભાગે મકાનમાલિકના સંબંધી યુવાનનો મિત્ર અનિલ યાદવ થોડાક દિવસોથી રહેતો હતો. અનિલ યાદવ બાળકીના પિતા સાથે રંગકામ કરવા જતો હતો. રવિવારના દિવસે આ ઘટના બની ત્યારે બાળકીના પિતા સાથે જ તે કામ પરથી પાછો ફર્યો હતો. બાળકીના પિતા કોઈ કામ અર્થે બહાર જઈ રહ્યા હોવાથી બાળકીએ પિતા સાથે જવાની જીદ કરી હતી પરંતુ તેના પિતાએ છેવટે બાળકીને ધાણાની દાળ લેવા પાંચ રૂપિયા આપીને કામઅર્થે નીકળી ગયા હતા. આ પછી શું બન્યું તે કોઈને ખબર નથી. પરંતુ બાળકી રવિવારના સાંજથી ગુમ થઈ ગઈ હતી. બાળકીની શોધખોળ કરી રહેલો પરિવાર રાત્રે 11.30 કલાકે પોલીસ ફરિયાદ નોંધાવવા ગયો હતો. આ સમગ્ર શોધખોળ દરમિયાન અનિલ યાદવ પરિવારની સાથે બાળકીને શોધવાનું નાટક કરતો રહ્યો અને સોમવારે સવારે ગાયબ થઈ ગયો હતો.